સ્થાનિક સંસદસભ્ય ગજાનન કીર્તિકરે પણ આ મુદ્દો ઊભો કર્યો છે. તેમણે નવા સ્ટેશનનું નામ બદલવા બાબતે કેન્દ્રના ગૃહપ્રધાન રાજનાથ સિંહ અને રેલવેપ્રધાન સુરેશ પ્રભુ સાથે ચર્ચા કરી હોવાનો દાવો કર્યો છે. ગજાનન કીર્તિકરે એ જગ્યાના જૂના રેકૉર્ડનો ઉલ્લેખ કરતાં જણાવ્યું હતું કે ‘સ્ટેશન જ્યાં બંધાયું છે એ જગ્યા લૅન્ડ-રેકૉડ્ર્સમાં રામ મંદિરના નામે ઓળખાય છે. આ ધાર્મિક બાબત ન હોવાથી એને એ દૃષ્ટિકોણથી જોવાનો પ્રયત્ન કરવો ન જોઈએ. બસડેપોથી રોડ સુધી આખો વિસ્તાર રામ મંદિર નામે ઓળખાય છે. સ્થાનિક લોકો પણ એનો એ જ નામે ઉલ્લેખ કરે છે. એ ચોક્કસ વિસ્તારમાં ઓશિવરાને બદલે રામ મંદિર વધારે લોકપ્રિય નામ છે. તેથી અમે કેન્દ્ર સરકારને અને રાજ્ય સરકારને એ સ્ટેશનનું નામ અગાઉ નક્કી કરાયેલા ઓશિવરાથી બદલીને રામ મંદિર કરવાની વિનંતી કરી છે.’